text: Nu skal københavnerne smage sydjyske delikatesser
  17 september 2013 kl. 13.38
  Nymindegab Kro vil nu præsentere københavnerne for smagen af sydvestjylland.
  I begyndelsen af oktober åbner Nymindegab Kro en afdeling i København.
  - Vores klare indtryk er, at københavnerne er begejstrede for madens kvalitet, når de besøger os her i Nymindegab, og derfor tager vi skridtet og åbner i deres egen baghave, siger Finn Steffensen, der er krovært på Nymindegab Kro.
  Københavnerne skal bl.a. smage bakskuld, lam, vadehavsøsters og havtorn, der alt sammen er hentet fra den sydjyske natur.
  Den københavnske afdeling af kroen er dog kun midlertidig. Det er planen at lukke københavnerkroen igen den 14. december.
  